《广寒游》
宋代·赵汝燧

九秋半矩月团团，琼瑶世界夜气寒。羽士跃身导阿瞒，麾斥八气青云端。

老柯掷桂香不死，银桥跨空一万里。飞步抽簪扣玉扃，中有素娥三千人。

绿瞳剪水鬓堆雾，风卷缟袖条脱露。琅璈云笛广庭舞，笑乘白鸾弄蟾兔。

归裁仙曲作霓裳，天音尽洗凡丝簧。霞裾星佩罗两行，玉环垂手春风场。

樽前尽日看未足，绛膏泣凤夜继烛。宫商忽变不可听，马嵬斜谷雨霖铃。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。